Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2022/C 238/10)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„TURRÓN DE AGRAMUNT / TORRÓ D’AGRAMUNT“

EÚ č.: PGI-ES-0167-AM01 – 18. 1. 2022

CHOP ( ) CHZO (X)

1. Názov (názvy) [CHOP alebo CHZO]

„Turrón de Agramunt / Torró d’Agramunt“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku [uvedený v prílohe XI]

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

„Turrón de Agramunt“ / „Torró d’Agramunt“ sa vyrába z medu, lúpaných a pražených mandlí alebo lieskových orechov, cukru a/alebo glukózového sirupu, vaječných bielkov alebo sušeného ekvivalentu a oblátok.

V závislosti od obchodného typu ( suprema alebo extra ) musí byť minimálny percentuálny podiel základných surovín takýto:

Suprema Extra Lieskové orechy alebo 60,00 46,00 mandle 60,00 46,00 Med 10,00 10,00 Vaječný bielok alebo sušený ekvivalent 1,00 1,00

Nugáty typu suprema a extra , na ktoré sa vzťahuje toto chránené zemepisné označenie (CHZO), musia mať vlastnosti vymedzené v príslušných technických zdravotných predpisoch.

Nasledujúca tabuľka uvádza požadované chemické zloženie vzoriek „Turrón de Agramunt“ (% hotového výrobku):

Mandľový nugát Nugát z lieskových orechov Suprema Extra Suprema Extra Obsah vlhkosti (maximálne) 5,0 6,0 5,0 6,0 Obsah bielkovín (minimálne) 11,0 9,0 7,0 5,5 Tuky (minimálne) 32,5 26,0 30,0 24,5 Popol (maximálne) 2,2 2,2 2,0 2,0

„Turrón de Agramunt“ má nasledovné organoleptické vlastnosti:

— farba: svetlá zlatohnedá,

— konzistencia: nerovnomerná, drsná a pórovitá. Tvrdý, ale láme sa bez námahy. Chrumkavý, no rozplýva sa na jazyku,

— sladkosť: veľmi intenzívna,

— tvar: okrúhle koláčiky a obdĺžnikové kúsky alebo tyčinky.

Tieto vlastnosti sú výsledkom rozumnej kombinácie zložiek a presného času varenia.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

___

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba (zahŕňajúca praženie lieskových orechov a mandlí, varenie zmesi, tvarovanie a rezanie po vychladnutí), ako aj balenie nugátu s CHZO „Turrón de Agramunt“ / „Torró d’Agramunt“ sa musia vykonávať v zemepisnej oblasti opísanej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Nugát sa predáva vo forme tyčiniek (obdĺžnikové bloky alebo okrúhle koláče) s hmotnosťou od 15 g do 1 kg.

Krátko po jeho výrobe sa výrobok balí pri teplote okolia.

3.6. Špecifické pravidlá označovania výrobku, na ktorý sa vzťahuje registrovaný názov

Na etiketách musí byť uvedený názov CHZO „Turrón de Agramunt“ / „Torró d’Agramunt“, logo danej CHZO a všetky ďalšie informácie, ktoré sa všeobecne vyžadujú podľa platných právnych predpisov.

4. Stručné vymedzenie zemepisnej oblasti

Nugát, na ktorý sa vzťahuje CHZO „Turrón de Agramunt“ / „Torró d’Agramunt“, sa vyrába a balí v obci Agramunt v katalánskom okrese Urgell v provincii Lleida.

5. Súvislosť so zemepisnou oblasťou

Súvislosť medzi výrobkom „Turrón de Agramunt“ a zemepisnou oblasťou výroby je založená na jeho reputácií a miestnych odborných znalostiach vychádzajúcich z dlhej historickej tradície. Obec, ktorá dáva CHZO svoj názov a ktorá sama osebe tvorí zemepisnú oblasť výroby, sa je neoddeliteľná od uvedeného nugátu.

História

Tak ako všetky dobré tradície, aj skutočný pôvod „Turrón de Agramunt“ je opradený legendou. Práca turronaires (výrobcov nugátu) je zdokumentovaná od konca 18. storočia, kedy už bola tradíciou, čo znamená, že musí byť staršia. Ničenie obecných archívov počas napoleonských vojen a skutočnosť, že práca sa vykonáva popri poľnohospodárstve, sťažujú potvrdenie skorších dátumov.

Výrobcovia nugátu z oblasti Agramunt sa stali tak populárnymi, že sa nielen zúčastňovali na tradičných populárnych festivaloch, ale vstúpili aj do sveta literatúry s hrou od Serafí Pitarra La Dida („Dojka“). Hrdinkou hry, ktorá sa odohráva v roku 1700, je dojka Paula z Agramuntu, ktorá je povolaním výrobkyňa nugátov.

Nugát sa vyrábal ručne:

Med sa nalial do panvice a hneď, ako vystúpil na bod varu sa neustále miešal dreveným nástrojom nazývaným remo (veslo), aby sa predišlo pripáleniu.

V minulosti výrobcovia nugátu zvykli pražiť lieskové orechy dva dni predtým, ako sa miešali s medom, pretože ak by dostatočne nevychladli, nugát by sa mohol ľahko zlomiť.

Zmes stmavla a na jej vybielenie sa pridalo 24 vaječných bielkov, ktoré sa do tuha vyšľahali. Keď najskúsenejší výrobca nugátu rozhodol, že zmes je pripravená, najprv sa drevená lyžica umiestnila do panvice a potom do vedra so studenou vodou. Keď sa mierne ochladila, pridala sa rovnaká hmotnosť lieskových orechov a medu a zmes sa ďalej miešala, až kým sa nestala jednoliatou.

Potom sa na pol hodinu odstavila, aby zhustla pred krájaním so špeciálnym rezačom nazývaným rajola (dlaždička). Po krájaní sa nugát odvážil a vyformoval do tradičných plochých a okrúhlych alebo podlhovastých tvarov a stlačil sa medzi dva plátky pan de ángel (druhu oblátky), prilepené k nugátu pomocou dreveného náradia. Keď boli tyčinky úplne vychladnuté a suché, umiestnili sa do drevenej krabičky potiahnutej zinkom alebo cínovej škatule, aby sa uchovali až do predaja.

Výroba „Turrón de Agramunt“ sa od jej začiatkov zmenila len málo. Tak ako vo všetkých odvetviach, technický pokrok a modernizácia priniesli zmeny, vďaka ktorým sú niektoré manuálne úlohy v súčasnosti nahradené strojom. Suroviny sú však v podstate rovnaké a vykonali sa len také zmeny, aby sa uľahčilo ich spracovanie.

Sociálne aspekty

Výroba sa každý rok mierne zvyšovala zo 45 325 kg „Turrón de Agramunt“ v roku 1995 na 71 980 kg v roku 1999.

Okrem vytvárania veľkého počtu pracovných miest je nugátový priemysel Agramuntu zdrojom značnej aktivity v sektore služieb, najmä v oblasti dopravy a cestovného ruchu:

— chýbajúce vlakové spojenie s Agramuntom znamená, že všetok nugát sa musí prepravovať cestnou dopravou,

— veľa návštevníkov prichádza, aby si pozreli výrobu nugátu. Okrem toho sa od roku 1989 každý október koná Feria del Turrón de Agramunt (veľtrh nugátu v Agramunte). Ten priťahuje mnohých návštevníkov a stal sa jedným z najväčších veľtrhov v Lleide.

Odkaz na uverejnenie špecifikácie

Aktualizovanú špecifikáciu výrobku možno nájsť na webovej stránke http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-torro-agramunt-modificacion-menor-es.pdf pokiaľ je žiadosť o zmenu v procese schvaľovania a po schválení bude zverejnená na webovej stránke http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) Ú. v. ES L 179, 19.6.2014, s. 17.